Marcelo Fernan

Si Marcelo Fernán y Briones (Oktubre 24, 1927 - July 11, 1999) usa ka manlalaban ug politikong Pilipino. Siya lamang ang bugtong Pilipino nga nakapamuno sa hudikatura ug lehislatibong sanga sa kagamhanan sa Pilipinas, isip Pamunong Mahistrado sa Kinatas-ang Hukmanan ug isip presidente sa Senado, sa pangiyahay.

Si Fernan natawo sa dakbayan sa Sugbo sa mga mestisong ginikanan. Sa tuig 1953 migraduwar siya isip abogado gikan sa Unibersidad sa Pilipinas. Miadto siya sa Unibersidad sa Harvard sa Estados Unidos aron makuha ang iyang master's degree. Dangtan og pipila ka tuig, mibalik siya sa Pilipinas ug misulod sa politika isip delegado sa Nasodnong Kombensiyon alang sa Batakang Balaod. Sa tuig 1977 napili siyang nasodnong pamuno sa Integrated Bar (Nasodnong Kapunongan sa mga Manlalaban) ug sa 1988 nahimong Pamunong Mahistrado sa Kinatas-ang Hukmanan. Sa tuig 1995, napili siya isip senador. Sa pag-abli sa ika-11 nga Kongreso niadtong 1998, siya ang gipiling pamuno sa Senado.

Miluwat sa pagkapamuno sa Senado si Fernan nianang Hunyo 28, 1999 tungod sa pagkasakit. Pipila ka adlaw ang nakalabay (Hulyo 11), namatay siya sa Dakbayan sa Sugbo.

Ang ikaduhang taytayan nga nagdugtong sa mga isla sa Sugbo ug Mactan ginganlan pahinungod kaniya.

Pangulong Maghuhukom sa Kinatas-ang Hukmanan sa Pilipinas
Mga senador sa Pilipinas
Mga Sugboanon
Mga manlalaban
Unibersidad sa Pilipinas
Mga natawo sa 1927
Mga namatay sa 1999
Mga natawo sa Oktubre 24
Mga namatay sa Hulyo 11